RESOLUCIÓN do 12 de xuño de 2007 pola que se determinan os prazos e se ditan instrucións no procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas para o curso académico 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/06/2007

O Decreto 30/2007, do 15 de marzo, polo que se regula a admisión do alumnado en centros docentes sostidos con fondos públicos que imparten as ensinanzas reguladas na Lei orgánica 2/2006, do 3 de maio, de educación, establece no seu título V os criterios de admisión nos ciclos formativos de graos medio e superior de formación profesional específica.
A Orde do 5 de xuño de 2007 que regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas, na súa disposición derradeira primeira autoriza a Dirección Xeral de Formación Profesional e Ensinanzas Especiais para ditar as normas precisas para o seu desenvolvemento, así como para fixar prazos diferentes aos previstos nesta orde para a admisión de solicitudes e para a formalización de matrícula.
Na súa virtude, esta dirección xeral
RESOLVE:
Primeiro.-Prazo de presentación de solicitudes de admisión e documentación.
1. Con independencia do réxime solicitado, ordinario ou de persoas adultas, e consonte o disposto na Orde do 5 de xuño de 2007 pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas, os prazos de presentación de solicitudes de admisión para o curso 2007-2008 serán os seguintes:
-O prazo ordinario será do 18 de xuño ao 2 de xullo, ambos os dous incluídos.
-O prazo extraordinario abranguerá desde o día 3 ao 12 de setembro, ambos os dous incluídos.
2. Para os efectos do procedemento de adxudicación e matriculación nas ensinanzas de formación profesional do citado curso académico, entenderase por período ordinario o comprendido entre o 18 de xuño e o 31 de xullo.
O período extraordinario abranguerá desde o 3 de setembro ata o 31 de outubro.
3. A documentación para presentar será a establecida no artigo 12º da devandita orde, para ciclos formativos polo réxime ordinario, e no artigo 13º, para módulos profesionais polo réxime para as persoas adultas.
Segundo.-Procedemento de admisión e matrícula no período ordinario polo réxime ordinario.
1. As secretarías dos centros, ademais de recolleren as solicitudes para a admisión a ciclos formativos de graos medio e superior, cargarán os datos de inscrición na aplicación informática Ciclosweb, facilitada pola Dirección Xeral de Formación Profesional e Ensinanzas Especiais.
A formalización dos datos na aplicación informática realizarase desde o 18 de xuño ata as 14.00 horas do día 3 de xullo.
2. Os centros que reciban solicitudes de alumnado que acceda con titulacións obtidas fóra do territorio do Estado español deben formalizar os datos na aplicación informática, agás a puntuación outorgada polo expediente académico, que lle corresponde á Subdirección Xeral de Formación Profesional. Consonte se vaian recibindo estas solicitudes, enviarase á Dirección Xeral de Formación Profesional e Ensinanzas Especiais, polo trámite de urxencia, copia cotexada delas e da documentación xustificativa dos requisitos académicos referidos no artigo 12 da Orde do 5 de xuño de 2007. O prazo para a súa recepción finalizará o día 3 de xullo ás 14.00 horas.
3. Os centros que reciban solicitudes de alumnado que acredite algún tipo de discapacidade deberán enviar copia cotexada da solicitude e da documentación correspondente á Dirección Xeral de Formación Profesional e Ensinanzas Especiais, consonte as vaian recibindo e polo trámite de urxencia, para que as valore a comisión autonómica de escolarización. Esta comisión, en función do grao de discapacidade acreditado mediante certificado da condición de minusvalidez e o correspondente ditame técnico facultativo, emitidos polo órgano competente, valorará as limitacións para poder cursar con aproveitamento as ensinanzas, co obxecto de garantir a eficacia da formación e do posterior exercicio das competencias profesionais inherentes ao título.
O prazo para a súa recepción finalizará o día 3 de xullo ás 14.00 horas.
A comisión autonómica de escolarización emitirá ditame provisional de escolarización o día 10 de xullo, que se fará público no taboleiro de anuncios dos centros e na páxina web
http://www.edu.xunta.es/fp.
Publicado o ditame provisional de escolarización, pódese presentar reclamación ante o presidente ou a presidenta da comisión autonómica de escolarización nos días 11 e 12 de xullo. O ditame definitivo de escolarización emitirase o día 17 de xullo e farase público no taboleiro de anuncios dos centros e na páxina web
http://www.edu.xunta.es/fp.
4. Os centros teñen de prazo ata o día 5 de xullo para faceren pública a relación provisional de persoas solicitantes no taboleiro de anuncios, ordenada alfabeticamente, con indicación da puntuación conseguida e das opcións de preferencia, que deberá aprobar o consello escolar.
Esta publicación realizarase, así mesmo, na páxina web da Consellería de Educación e Ordenación Universitaria:
http://www.edu.xunta.es/fp.
Establécese un prazo de reclamacións ata o día 12 de xullo ás 14.00 horas.
5. As persoas solicitantes de admisión a ciclos formativos para os que se require a superación dunha proba física serán informadas no centro onde presenten a solicitude, no momento da inscrición, da data, o lugar e a hora en que se vaia realizar a proba. O resultado desta proba exporase antes do 12 de xullo no taboleiro de anuncios do centro.
6. Unha vez resoltas as reclamacións presentadas ante o presidente ou a presidenta do consello escolar, ou do consello social no caso dos centros integrados de formación profesional, os centros terán de prazo ata o día 16 de xullo ás 14.00 horas para cargaren os datos coas modificacións que houber na aplicación informática. Esta listaxe definitiva exporase o día 17 de xullo no taboleiro de anuncios dos centros e na páxina web
http://www.edu.xunta.es/fp.
7. O día 19 de xullo publicarase no taboleiro de anuncios dos centros educativos e na páxina web
http://www.edu.xunta.es/ fp a primeira relación ordinaria de persoas admitidas en cada ciclo formativo de grao medio ou superior
, onde aparecerán as persoas solicitantes por orde decrecente de puntuación. Estas relacións elaboraranse a través da aplicación informática de xestión facilitada pola Dirección Xeral de Formación Profesional e Ensinanzas Especiais, e deberaas aprobar en cada centro o consello escolar.
8. No prazo abranguido desde o día 19 ao día 24 de xullo, deberase matricular ou ben renunciar o alumnado admitido en cada ciclo no centro en que fora adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
Os centros teñen de prazo ata as 14.00 horas do día 24 de xullo para cargaren os datos na aplicación informática.
9. O día 27 de xullo, a comisión autonómica de escolarización publicará a segunda relación ordinaria de persoas admitidas en cada ciclo formativo de grao medio ou superior, onde han aparecer as persoas solicitantes por orde decrecente de puntuación.
Esta relación deberá contar en cada centro coa aprobación do consello escolar ou consello social correspondente.
10. No prazo abranguido desde o día 27 ao día 31de xullo, deberase matricular ou ben renunciar o alumnado admitido en cada ciclo no centro en que fora adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
Os centros teñen de prazo ata as 14.00 horas do día 31 de xullo para cargaren os datos na aplicación informática.
11. Se despois de cada unha das adxudicacións ás que se fai referencia nos puntos 7 e 9 anteriores existisen prazas vacantes e non houbese lista de espera, liberaranse as prazas do ciclo formativo ata o 31 de xullo para aquel alumnado que acredite o cumprimento dos requisitos académicos de acceso. Os centros efectuarán a matrícula por estrita orde de chegada das solicitudes.
A relación dos ciclos formativos coa condición de liberados e o número de prazas dispoñibles en cada un deles poderase consultar en todo momento na páxina web
http://www.edu.xunta.es/fp.
12. No procedemento de admisión ao segundo curso, os órganos competentes serán os establecidos no artigo 14 da Orde do 5 de xuño de 2007.
Terceiro.-Procedemento de admisión e matrícula no período extraordinario polo réxime ordinario.
1. Os centros que reciban solicitudes de alumnado que acceda con titulacións obtidas fóra do territorio do Estado español procederán segundo se establece no punto 2 da disposición segunda desta resolución. O prazo para a recepción das solicitudes na Subdirección Xeral de Formación Profesional para proceder á baremación dos expedientes finalizará o día 13 de setembro ás 14.00 horas.
2. Os centros que reciban solicitudes de alumnado con necesidades educativas especiais ou que acrediten algún tipo de discapacidade procederán segundo se establece no punto 3 da disposición segunda desta resolución.
O prazo para a súa recepción finalizará o día 13 de setembro ás 14.00 horas.
A comisión autonómica de escolarización emitirá ditame provisional de escolarización o día 14 de setembro antes das 12.00 horas, que se fará público no taboleiro de anuncios dos centros e na páxina web
http://www.edu.xunta.es/fp.
Publicado o ditame provisional de escolarización pódese presentar reclamación ante o presidente ou a presidenta da comisión autonómica de escolarización nos días 14 e 17 de setembro. O ditame definitivo de escolarización emitirase o día 18 de setembro e farase público no taboleiro de anuncios dos centros e na páxina web
http://www.edu.xunta.es/fp.
3. O día 14 de setembro os centros farán pública a relación provisional de solicitantes. Establécese un prazo de reclamacións contra as puntuacións ata o día 18 ás 14.00 horas.
Unha vez resoltas as reclamacións presentadas ante o consello escolar ou consello social correspondente, os centros teñen de prazo ata o día 18 de setembro ás 14.00 horas para cargaren na aplicación informática os datos coas modificacións xurdidas das reclamacións.
A primeira listaxe definitiva de persoas admitidas publicarase o día 19 de setembro no taboleiro de anuncios dos centros e na páxina web
http://www.edu.xunta.es/fp.
No prazo comprendido entre o día 19 e o día 21 de setembro ata as 14.00 horas, deberase matricular ou ben renunciar o alumnado admitido en cada ciclo no centro en que for adxudicado, segundo os anexos VII e VIII da Orde do 5 de xuño de 2007. O feito de renunciar á adxudicación dunha praza é condición indispensable para quedar en lista de espera das opcións de maior preferencia. As persoas solicitantes admitidas que non se matriculen e non presenten renuncia no prazo indicado perderán o dereito á súa praza e, nese caso, procederase á súa escolarización ao final do proceso, se houber vacantes.
4. No mes de setembro elaboraranse sucesivas relacións de alumnado en cada ciclo formativo de graos medio e superior, nas que se adxudicarán as prazas non cubertas polas persoas admitidas na fase anterior, coas persoas solicitantes en orde decrecente de puntuación. Estas relacións elaboraranse a través da aplicación informática de xestión facilitada pola Dirección Xeral de Formación Profesional e Ensinanzas Especiais e deberanas aprobar a comisión autonómica de escolarización e, en cada centro, o consello escolar ou consello social correspondente. O calendario para a publicación destas novas relacións de persoas admitidas, cos correspondentes prazos de matrícula, é o seguinte:
5. A comisión autonómica de escolarización poderá realizar a acumulación de prazas de acceso mediante proba e por acceso directo a partir da primeira adxudicación do mes de setembro.
6. Se unha vez rematado o prazo de presentación de solicitudes ou despois de cada unha das adxudicacións ás que se fai referencia no punto 4 existisen prazas vacantes e non houbese lista de espera, liberaranse as prazas do correspondente ciclo formativo para o alumnado que acredite o cumprimento dos requisitos académicos de acceso. Os centros efectuarán a matrícula por estrita orde de chegada das solicitudes.
A relación dos ciclos formativos coa condición de liberados e o número de prazas dispoñibles en cada un deles poderase consultar en todo momento na páxina web
http://www.edu.xunta.es/fp.
7. O proceso de matriculación rematará o día 31 de outubro. A partir desta data, non se producirá matriculación ningunha sen autorización expresa da Dirección Xeral de Formación Profesional e Ensinanzas Especiais.
Cuarto.-Procedemento de admisión e matrícula polo réxime para as persoas adultas nos períodos ordinario e extraordinario.
1. Os prazos de presentación de solicitudes serán os mesmos que os establecidos na disposición primeira desta resolución.
2. No caso do alumnado que acredite algún tipo de discapacidade ou do alumnado con titulacións obtidas fóra do territorio do Estado español, procederase de acordo co establecido nos puntos 2 e 3 da disposición segunda desta resolución, ou 1 e 2 da disposición terceira desta resolución.
3. As datas de publicación das relacións provisionais do alumnado solicitante, os correspondentes prazos de reclamacións, as datas de publicación das relacións definitivas, as datas de publicación das relacións de persoas solicitantes adxudicadas, así como os prazos de matriculación, serán os mesmos que os establecidos para o réxime ordinario nas disposicións segunda e terceira desta resolución.
Disposicións adicionais
Primeira.-Erros no número do documento de identificación.
De detectárense erros na aplicación informática no número do documento de identificación (DNI, NIE, pasaporte ou documento de identidade da Unión Europea), poderase solicitar a súa corrección en calquera momento a través dunha reclamación, segundo o modelo de solicitude dispoñible no anexo I desta resolución e na páxina web
http://www.edu.xunta.es/fp.
A esta solicitude deberáselle achegar unha fotocopia do documento de identificación e deberá estar asinada polo director ou a directora do centro, quen enviará por vía de urxencia a reclamación orixinal presentada na secretaría do centro á Subdirección Xeral de Formación Profesional. Non cumprirá que o centro realice trámite adicional ningún coa aplicación informática.
Segunda.-Número mínimo de solicitudes de matrícula.
De acordo co artigo 19.4º da Orde do 5 de xuño de 2007, a formalización da matrícula nos centros sostidos con fondos públicos dependentes da Consellería de Educación e Ordenación Universitaria quedará condicionada a que cargase na aplicación informática, antes das 14.00 horas do 13 de setembro, un número mínimo de oito solicitudes de matrícula admitidas por cada centro educativo nas cidades da Coruña, Ferrol, Lugo, Ourense, Pontevedra, Santiago de Compostela e Vigo, e de seis solicitudes en cada centro do resto de Galicia, para cada un dos ciclos formativos de grao medio ou superior. No réxime para as persoas adultas deberá existir un número mínimo de cinco solicitudes de matrícula na mesma data.
Terceira.-Modalidades de bacharelato preferentes e materias vinculadas para cada ciclo formativo de grao superior.
No caso do acceso a ciclos formativos de grao superior, a relación de modalidades de bacharelato preferentes e materias vinculadas será a que se recolle no anexo II desta resolución.
Cuarta.-Comunicación a través de mensaxes a teléfonos móbiles.
A persoa solicitante que indique un número de teléfono móbil na solicitude de admisión ao primeiro curso de ciclos formativos polo réxime ordinario recibirá unha comunicación vía SMS na que se lle indicará o centro e o ciclo adxudicados, e o prazo en que deberá formalizar a matrícula correspondente. Esta comunicación terá carácter simplemente informativo e non substituirá a notificación oficial no xeito establecido nesta resolución.
Disposicións transitorias
Primeira.
No curso 2007-2008 impartiranse de forma completa todos os módulos do segundo ano dos ciclos correspondentes de graos medio e superior polo réxime para as persoas adultas, nos centros que impartisen o primeiro ano no curso académico actual. Neste caso, non será de aplicación a obriga de iniciar as actividades lectivas por este réxime a partir das 18.00 horas nin de que as actividades lectivas se realicen durante os tres trimestres lectivos do curso académico.
Segunda.
1. No curso 2007-2008 o alumnado matriculado polo réxime de persoas adultas por ciclo completo que esgotara a matrícula no curso académico 2006-2007 e deba formalizar unha nova matrícula optará, no momento de realizar a inscrición, para rematar os seus estudos, por algunha das seguintes posibilidades:
a) Cursar os módulos pendentes en oferta modular polo réxime para as persoas adultas que estean autorizados pola Consellería de Educación e Ordenación Universitaria.
b) Realizar a segunda matrícula por ciclo completo. Neste caso, considerarase que existe sempre compatibilidade horaria, con independencia da duración dos módulos pendentes de primeiro, polo que poderá ser avaliado dos módulos pendentes nos mesmos períodos que existían ata agora.
2. De optar pola posibilidade do punto b), en caso de existir compatibilidade horaria real e ofrecerse todos os módulos pendentes, o alumnado asistirá ás actividades lectivas co grupo correspondente: en oferta modular, se se trata de módulos de primeiro ano, e en oferta completa, se se trata de módulos de segundo ano do ciclo. En calquera caso, a avaliación realizarase por ciclo completo. No resto dos módulos que teña pendentes, ben porque non se ofrezan ou ben porque non exista compatibilidade horaria, poderá realizar actividades de recuperación deses módulos coincidindo co período ordinario de realización da FCT e será avaliado por ciclo completo.
Terceira.
O alumnado matriculado no primeiro ano dun ciclo formativo de grao medio ou superior no curso 2006-2007, con independencia do réxime en que formalizara a matrícula, que desexe continuar o segundo ano dos seus estudos nun centro diferente, deberá presentar unha solicitude de admisión para o segundo curso directamente no centro solicitado, consonte os criterios e os prazos establecidos na presente resolución. Non procederá, xa que logo, presentar solicitude de traslado de matrícula.
Disposición derradeira.
Esta resolución entrará en vigor o mesmo día da súa publicación no Diario Oficial de Galicia e será de aplicación para o curso 2007-2008.
Santiago de Compostela, 12 de xuño de 2007.
Antonio Vázquez Vázquez
Director xeral de Formación Profesional e Ensinanzas Especiais